ზურაბ ზვიადაური

ზურაბ მამუკას ძე ზვიადაური (დ. 2 ივლისი, 1981, ახმეტა) — ქართველი სპორტსმენი (ძიუდო), ათენის 2004 წლის ოლიმპიური თამაშების ჩემპიონი, პოლიტიკოსი. 

ბიოგრაფია
სასპორტო კარიერა
დაამთავრა საქართველოს ფიზიკური აღზრდისა და სპორტის სახელმწიფო აკადემია ძიუდოს მწვრთნელის კვალიფიკაციით (2005). საერთაშორისო ასპარეზზე გამოდიოდა 1998 წლიდან. იყო მსოფლიოს ჩემპიონი ახალგაზრდებში (2000), მსოფლიოს ორგზის მეორე პრიზიორი (2001; 2003), ევროპის ორგზის ჩემპიონი გუნდურ (2002–2003), ევროპის მესამე პრიზიორი პირად შეჯიბრებაში (2002). ზვიადაურმა 2004 წლის ათენის XXVIII ოლიმპიურ თამაშებში ოქროს მედალი მოიპოვა 90 კგ წონით კატეგორიაში და პირველი ოლიმპიური ჩემპიონი გახდა დამოუკიდებელი საქართველოს ისტორიაში. 2010–2011 წლებში იყო საქართველოს ძიუდოს ეროვნული ნაკრების მთავარი მწვრთნელის თანაშემწე.

პოლიტიკური კარიერა
2012–2016 წლებში ზვიადაური არჩეული იყო საქართველოს მე-8 მოწვევის პარლამენტის წევრად (ახმეტის მაჟორიტარი) საარჩევნო ბლოკიდან „ბიძინა ივანიშვილი — ქართული ოცნება“. იყო პარლამენტის გარემოს დაცვისა და ბუნებრივი რესურსების, ასევე სპორტისა და ახალგაზრდულ საქმეთა კომიტეტის წევრი.

დაჯილდოებულია სპორტის დარგში საქართველოს სპორტისა და ახალგაზრდობის საქმეთა სამინისტროს უმაღლესი ჯილდოთი — სპორტის რაინდის წოდებით (2004), ღირსების (2004) და ბრწყინვალების საპრეზიდენტო ორდენით (2018).

კრიმინალური შემთხვევები
2021 წლის აგვისტოში ზვიადაური დააკავეს სოფ. წინანდალში 27 წლის ნიკა კენჭოშვილის განზრახ მკვლელობის ბრალდებით (ინციდენტის დროს ორმხრივ სროლას ემსხვერპლა ზვიადაურის ძმაც), მაგრამ სასამართლომ იმავე წლის ნოემბერში 50 000-ლარიანი გირაოს სანაცვლოდ გაათავისუფლა. 2025 წლის სექტემბერში ზვიადაური კვლავ დააკავეს ცეცხლსასროლი იარაღისა და საბრძოლო მასალის მართლსაწინააღმდეგო შეძენის, შენახვისა და ტარების ბრალდებით. იმავე წლის ნოემბერში, საპროცესო შეთანხმების თანახმად, მას სასჯელის სახედ განესაზღვრა თავისუფლების აღკვეთა 6 თვით, პირობითი მსჯავრი 4 წლის ვადით და დამატებით სასჯელად დაეკისრა ჯარიმა.ზურაბ ზვიადაურს საპროცესო შეთანხმება გაუფორმდა, ის ციხეს მარტში დატოვებს — „რადიო თავისუფლება“, ნოემბერი 16, 2025. 

 სასპორტო კარიერის ძირითადი მიღწევები 
 წელი  ტურნირი  მასპინძელი  წონითი კატეგორია  ადგილი 2001  მსოფლიო ჩემპიონატი  მიუნხენი, გერმანია  -90 კგ   2002  ევროპის ჩემპიონატი  მარიბორი, სლოვენია  -90 კგ   2002  ევროპის ჩემპიონატი  მარიბორი, სლოვენია  -90 კგ   2002  მსოფლიოს გუნდური ჩემპიონატი  ბაზელი, შვეიცარია  -90 კგ   2003  ევროპის გუნდური ჩემპიონატი  ლონდონი, დიდი ბრიტანეთი  -90 კგ   2003  მსოფლიო ჩემპიონატი  ოსაკა, იაპონია  -90 კგ   2004  ზაფხულის XXVIII ოლიმპიური თამაშები  ათენი, საბერძნეთი  -90 კგ   2006  ევროპის გუნდური ჩემპიონატი  ბელგრადი, სერბეთი და ჩერნოგორია  -90 კგ   2012  ევროპის ჩემპიონატი  ჩელიაბინსკი, რუსეთი  -90 კგ  
ლიტერატურა

 რესურსები ინტერნეტში 

 ზურაბ ზვიადაური — ქართული სპორტი

 ზურაბ ზვიადაური. საქართველოს ეროვნული ოლიმპიური კომიტეტი.
 ზვიადაურის კარიერის სტატისტიკა .
 ოფიციალური საიტი facebook-ზე.

 სქოლიო 

კატეგორია:ქართველი ძიუდოისტები
კატეგორია:ქართველი ოლიმპიური ჩემპიონები
კატეგორია:დაბადებული 2 ივლისი
კატეგორია:დაბადებული 1981
კატეგორია:საქართველოს VIII მოწვევის პარლამენტის წევრები
კატეგორია:ბრწყინვალების საპრეზიდენტო ორდენის კავალრები
კატეგორია:საქართველოს ღირსების ორდენის კავალრები
კატეგორია:ახმეტაში დაბადებულები
ზურაბ
კატეგორია:ცოცხალი ადამიანები